
REPUBLIKA HRVATSKA
ISTARSKA ŽUPANIJA
OPĆINA SVETA NEDELJA
Općinsko vijeće
KLASA: ________________ 
URBROJ: _______________
Nedešćina, ______________ 


Na temelju članka 104. stavka 1. Zakona o komunalnom gospodarstvu („Narodne novine“, broj 68/18 i 110/18 - USRH ) i članka 33. Statuta Općine Sveta Nedelja („Službene novine Općine Sveta Nedelja“, broj 11/18) Općinsko vijeće Općine Sveta Nedelja na sjednici održanoj dana _______________ 2019. godine donijelo je


O D L U K U
o komunalnom redu 


I OPĆE ODREDBE

Članak 1.

Ovom se Odlukom propisuje komunalni red na području općine Sveta Nedelja i mjere za njegovo provođenje.

Članak 2.

Ovom se Odlukom osobito propisuju odredbe o:

· uređenju naselja
· načinu uređenja i korištenja površina javne namjene i zemljišta u vlasništvu Općine Sveta Nedelja za gospodarske i druge svrhe
· uvjetima korištenja javnih parkirališta, nerazvrstanih cesta i drugih površina javne namjene za parkiranje vozila
· održavanju čistoće i čuvanju površina javne namjene 
· prikupljanju, odvozu i postupanju s prikupljenim komunalnim otpadom
· uklanjanju snijega i leda
· uklanjanju protupravno postavljenih predmeta
· mjerama za provođenje komunalnog reda
· kaznama za učinjene prekršaje.

Članak 3.

Komunalni red propisan ovom Odlukom obvezan je za sve fizičke i pravne osobe na području općine Sveta Nedelja, ako zakonom ili drugim propisom nije drugačije određeno.



Članak 4.

(1) Pod površinom javne namjene, u smislu ove Odluke, smatra se svaka površina čije je korištenje namijenjeno svima i pod jednakim uvjetima.
 
(2) Pod površinama iz stavka 1. ovog članka podrazumijevaju se:

· zelene površine javne namjene i to parkovi, drvoredi, živice, cvjetnjaci, travnjaci, šumice, skupine ili pojedinačna stabla, kao i drugi oblici vrtnog i parkovnog oblikovanja koji nisu proglašeni zaštićenim dijelovima prirode, dječja igrališta s pripadajućom opremom, javni sportski i rekreacijski prostori, zelene površine uz ceste i ulice ako nisu sastavni dio nerazvrstane ili druge ceste, javni objekti i slične površine koje su uređene i koriste se kao zelene površine javne namjene
· javne prometne površine na kojima nije dopušten promet motornim vozilima i to trgovi, pločnici, šetališta, pješačke i biciklističke staze, pješačke zone, nogostupi, ako nisu sastavni dio nerazvrstane ili druge ceste
· nerazvrstane ceste te dijelovi javnih cesta koje prolaze kroz naselje, kad se ti dijelovi cesta ne održavaju kao javne ceste prema posebnom zakonu
· javna parkirališta, stajališta javnog prijevoza i slične površine koje se koriste za promet po bilo kojoj osnovi
· površine unutar područja groblja koje nisu utvrđene kao grobno mjesto sukladno posebnim propisima (pješačke i zelene površine)
· neuređene površine javne namjene čije stavljanje u funkciju je u pripremi ili u tijeku.

(3) Pod zemljištem iz  članka 2. stavka 1. podstavka 2. ove Odluke smatra se zemljište unutar i izvan građevinskog područja, koje je izgrađeno ili prostornim planom namijenjeno za građenje građevina i uređenje površina javne namjene, a nalazi se unutar granica Općine Sveta Nedelja.

(4) Pod komunalnim otpadom iz članka 2. stavka 1. podstavka 5. ove Odluke smatra se miješani komunalni otpad, biorazgradivi komunalni otpad te krupni (glomazni) otpad koji nastaje u kućanstvu (kućanski aparati, pokućstvo, sanitarni uređaji i slično).

(5) Pod predmetima, u smislu ove Odluke, smatraju se pokretne stvari koje se mogu premjestiti s jednog mjesta na drugo, a da im se ne povrijedi bit (supstanca) i predmeti koji nemaju građevinskog dijela ili nisu ugrađeni u podlogu.

(6) Pod predmetima iz stavka 5. ovoga članka smatraju se osobito:

· privremeni objekti (kiosk ili drugi montažni objekt, pokretna naprava, uslužna naprava,     naprava za zabavu, štand i ugostiteljska terasa)
· reklamni i oglasni predmeti (transparent, reklamna zastava, reklamni naziv, reklamni pano, reklamni logo, reklamna tenda, reklamni ormarić, reklamna vitrina, reklamni uređaj, reklamni stup, reklamna ograda, reklama na zaštitnoj ogradi gradilišta, reklama na zaštitnom platnu građevinske skele, oglasni pano, oglasni stup i oglasni ormarić)
· predmeti za prikupljanje otpada, kontejner za smještaj uređaja infrastrukture i mjerna postaja 
· objekti i predmeti na stajalištu javnog prijevoza
· oprema dječjeg igrališta
· spomenik, spomen-ploča, skulptura i slični predmeti.






II UREĐENJE NASELJA

Članak 5.

(1) Naselja na području općine Sveta Nedelja moraju biti uređena.

(2) Pod uređenjem naselja, u smislu ove Odluke, smatra se uređenje vanjskih dijelova zgrada, površina javne namjene, kao i drugih građevina i površina koje izgledom i smještajem utječu na uređenje naselja, a osobito:

· određivanje i označavanje imena naselja, ulica i trgova te obilježavanje zgrada kućnim brojevima
· uređenje vanjskih dijelova zgrada
· uređenje okućnica, dvorišta i ograda u dijelu koji su vidljivi s površina javne namjene
· uređenje izloga
· postavljanje reklamnih i oglasnih predmeta
· postavljanje spomen-ploča na građevinama i druge urbane opreme te klimatizacijskih uređaja, antena i drugih uređaja koji se prema posebnim propisima grade odnosno postavljaju bez građevinske dozvole i glavnog projekta
· uređenje površina javne namjene
· držanje životinja.


1. Određivanje i označavanje imena naselja, ulica i trgova te obilježavanje zgrada brojevima


Članak 6.

(1) Naselja, ulice i trgovi moraju imati ime. 

(2) Imena naselja, ulica i trgova određuje Općinsko vijeće uz pribavljeno mišljenje mjesnog odbora na čijem se području nalazi naselje, ulica odnosno trg.

(3) Ime iz stavka 1. ovoga članka mora biti vidljivo označeno pločom.

(4) Ploča s imenom naselja postavlja se uz svaku cestu na ulazu u građevinsko područje naselja.

(5)  Ploča s imenom ulice postavlja se na početku i na kraju ulice, kao i na važnijim križanjima.

(6) Ploča s imenom trga postavlja se na ulazu iz glavnih ulica na trg.

(7) Ploče s imenom naselja, ulice i trga nabavlja, postavlja i održava Jedinstveni upravni odjel Općine Sveta Nedelja (u daljnjem tekstu: Jedinstveni upravni odjel). 

Članak 7.

(1) Svaka zgrada mora biti obilježena brojem.

(2) Pločice kojima se obilježavaju zgrade brojevima, u naseljima koja nisu odijeljena na ulice i trgove, sadrže, pored broja, i ime naselja.

(3) Brojeve zgrada određuje Državna geodetska uprava, Područni ured za katastar Pula – Pola, Ispostava Labin.  

(4) Pločice kojima se obilježavaju zgrade brojevima nabavljaju, postavljaju i održavaju vlasnici zgrada odnosno stanova ili poslovnih prostora.

(5) Vlasnik odnosno korisnik zgrade dužan je pločicu s brojem zgrade postaviti najkasnije do početka korištenja zgrade.

(6) Vlasnik odnosno upravitelj zgrade dužan je voditi računa da zgrada bude obilježena brojem.

Članak 8.

Zabranjeno je skidanje i oštećivanje ploče s imenom naselja, ulice i trga, kao i pločice s brojem zgrade.


2. Uređenje vanjskih dijelova zgrada

Članak 9.

(1) Vanjski dijelovi zgrada (pročelja, balkoni, lođe, terase, ulazna vrata, prozori, prozorski otvori, žljebovi i drugi vanjski uređaji i oprema) moraju biti uredni i čisti, a oštećenja se moraju popraviti.

(2) Vanjski uređaji i oprema izvan gabarita zgrade moraju biti postavljeni tako da ne ometaju pješački promet i ne smanjuju preglednost u cestovnom prometu.

(3) Posuda s cvijećem izvan gabarita zgrade mora biti postavljena i osigurana tako da se spriječi pad posude te izlijevanje vode na prolaznike pri zalijevanju cvijeća.

(4) Po vanjskim dijelovima zgrada zabranjeno je ispisivati poruke, obavijesti, šarati, crtati ili ih na drugi način prljati ili nagrđivati.

Članak 10.

Ako se ploča s nazivom tvrtke ili obrta ističe na pročelju zgrade, tvrtka mora biti napisana čitljivo na ploči koja je tehnički i estetski oblikovana i uredna.

Članak 11.

Zastave, prigodni natpisi ili ukrasi koji se postavljaju na zgradi ili na drugo namjenski za to određeno mjesto moraju biti uredni i čisti te se moraju ukloniti u roku od 24 sata nakon prestanka prigode radi koje su postavljeni.


3. Uređenje okućnica, dvorišta i ograda u dijelu koji su vidljivi s površina javne namjene 

Članak 12.

(1) Vlasnik i/ili korisnik stambene zgrade, poslovnog postora i građevinskog zemljišta dužan je održavati okućnicu odnosno dvorište zgrade, uključujući i ogradu prema površini javne namjene koja ne smije ometati javno prometne površine.

(2) Okućnica odnosno dvorište zgrade mora biti uređeno i s njih mora biti uklonjen otpad.

(3) Vlasnik i/ili korisnik nekretnine iz stavka 1. ovog članka dužan je podrezivati zelenilo (živice, grmlje, drveće) zasađeno na okućnici odnosno u dvorištu zgrade tako da ono ne prelazi na javno prometnu površinu, čime se omogućava nesmetan prolaz pješaka i vozila, preglednost prometne signalizacije i javne rasvjete.

Članak 13.

(1) Vrt, voćnjak i druga slična površina ispred zgrade mora se ograditi.

(2) Ograda na površini javne namjene mora biti izgrađena tako da se uklapa u okolni izgled zgrade.


4. Uređenje izloga

Članak 14.

(1) Izlozi u poslovnim postorima moraju biti uredni i čisti, osvijetljeni i primjereno dekorirani, a izložena roba u njima treba da ukazuje na djelatnost koja se obavlja u odnosnom poslovnom prostoru.

(2) U izlozima se ne smije držati ambalaža ili skladištiti roba. 

(3) Za dane blagdana izlozi moraju biti prigodno dekorirani.

(4) Zastakljeni otvori i izlozi u poslovnim prostorima koji su zatvoreni ili se adaptiraju trebaju biti zasjenjeni odgovarajućim neprozirnim materijalom.


5. Postavljanje reklamnih i oglasnih predmeta

Članak 15.

(1) Postavljanje reklamnih i oglasnih predmeta te drugog pomidžbenog materijala dopušteno je samo na površinama i predmetima predviđenima za tu namjenu.

(2) Iznimno, za vrijeme trajanja javnih manifestacija i u vrijeme predizbornih aktivnosti Jedinstveni upravni odjel može odobriti isticanje plakata i drugog promidžbenog materijala i na drugim mjestima.

Članak 16.

(1) Reklamni i oglasni predmeti moraju materijalnom obradom i oblikovanjem zadovoljavati kriterije tehničkih i tehnoloških standarda i biti estetski oblikovani.

(2) Reklamni i oglasni predmeti moraju se održavati čistim, urednim i ispravnim, a dotrajale predmete treba obnoviti, zamijeniti ili ukloniti.

(3) Troškove održavanja, čišćenja, zamjene i uklanjanja reklamnih i oglasnih predmeta te uklanjanja drugog promidžbenog materijala snosi njihov vlasnik odnosno korisnik.

Članak 17.

Zabranjeno je lijepiti i postavljati reklamne i oglasne predmete te drugi promidžbeni materijal na stupove javne rasvjete, prometnu signalizaciju, stablima, potpornim zidovima i stupovima, pročeljima zgrada, stajalištima javnog prijevoza, spremnicima za odlaganje otpada, ogradama, trafostasnicama, energetskim ormarićima i drugim mjestima koja nisu za to namijenjena.
Članak 18.

Zabranjeno je postavljanje reklamnih i oglasnih predmeta te drugog promidžbenog materijala čiji je sadržaj suprotan zakonu i/ili javnom moralu.

Članak 19.

(1) Neispravne, nepravilno napisane, na nedozvoljenim mjestima postavljene reklamne i oglasne predmete te drugi promidžbeni materijal čiji je sadržaj suprotan zakonu i/ili javnom moralu fizička ili pravna osoba koja ih je postavila ili naručila njihovo postavljanje dužna je iste ukloniti po nalogu komunalnog redara.

(2) Ukoliko fizička ili pravna osoba ne postupi na način propisan stavkom 1. ovoga članka uklanjanje će izvršiti komunalni redar na teret fizičke ili pravne osobe koja je takve predmete postavila ili je naručila njihovo postavljanje.


6. Postavljanje spomen-ploča na građevinama i druge urbane opreme te klimatizacijskih uređaja, dimovodnih uređaja, antena i drugih uređaja koji se prema posebnim propisima grade odnosno postavljaju bez građevinske dozvole i glavnog projekta

Članak 20.

(1) Na zgrade i druge građevine u vlasništvu fizičkih i pravnih osoba, u dijelu koji je vidljiv s   površina javne namjene, dozvoljeno je postavljanje spomen-ploča i druge urbane opreme te klimatizacijskih uređaja, antena i zajedničkih antenskih sustava te drugih uređaja koji se prema posebnim propisima grade odnosno postavljaju bez građevinske dozvole i glavnog projekta.

(2) Predmeti, oprema, uređaji i sustavi iz stavka 1. ovoga članka koji se postavljaju na zgrade i druge građevine:

· ne smiju biti većih dimenzija nego što su dimenzije predmeta, opreme, uređaja i sustava koji se prema posebnim propisima mogu graditi bez građevinske dozvole i glavnog projekta u dijelu koji se odnosi na gradnju istih na površini javne namjene
· ne smiju se postavljati na području gdje se nalaze instalacije
· ne smiju utjecati na sigurnost prometa i preglednost
· ne smiju ometati prolaz komunalnim službama
· ne smiju štetiti nasadima
· moraju biti od trajnog materijala koji se lako održava
· moraju, po vrsti materijala, obliku i veličini, biti primjereni lokaciji. 

Članak 21.

(1) Predmeti iz članka 20. stavka 1. ove Odluke moraju materijalnom obradom i oblikovanjem zadovoljavati kriterije tehničkih i tehnoloških standarda i biti estetski oblikovani.

(2) Predmeti iz članka 20. stavka 1. ove Odluke moraju se održavati čistim, urednim i ispravnim, a dotrajale predmete treba obnoviti, zamijeniti ili ukloniti.

(3) Troškove održavanja, čišćenja, zamjene i uklanjanja predmeta iz članka 20. stavka 1. ove Odluke snosi njihov vlasnik odnosno korisnik.




7. Uređenje površina javne namjene

Članak 22.

(1) Površine javne namjene moraju imati javnu rasvjetu.

(2) Javna rasvjeta mora biti izvedena u skladu sa suvremenom svjetlosnom tehnikom, uzimajući u obzir značaj pojedinih dijelova općine Sveta Nedelja i pojedinih površina javne namjene, prometa i potreba građana.

Članak 23.

Fizička ili pravna osoba koja obavlja komunalnu djelatnost održavanja javne rasvjete dužna je održavati objekte i uređaje javne rasvjete u stanju funkcionalne sposobnosti u skladu s godišnjim Programom održavanja komunalne infrastrukture kojeg donosi Općinsko vijeće.

Članak 24.

Zabranjeno je oštećivanje i uništavanje rasvjetnih tijela i uređaja javne rasvjete.

Članak 25.

(1) Fizičke ili pravne osobe koje obavljaju komunalnu djelatnost kojom se osigurava održavanje komunalne infrastrukture dužne su održavati u stanju funkcionalne sposobnosti klupe, košarice za otpad, opremu dječjih igrališta, stajališta javnog prijevoza, fontane, spomenike i skulpture te druge slične predmete i objekte koji predstavljaju urbanu opremu.

(2) Zabranjeno je oštećivati i uništavati urbanu opremu te po njoj šarati ili je na drugi način prljati ili nagrđivati.

Članak 26.

(1) Stajališta javnog prijevoza moraju, u pravilu, biti natkrivena i opremljena klupama.

(2) Stajališta javnog prijevoza moraju se održavati urednima i ispravnima, a svako oštećenje toga prostora mora biti u najkraćem roku uklonjeno.

(3) Na stajalištima javnog pijevoza obavezno se postavljaju košarice za otpad i vozni red.

Članak 27.

(1) Zelene površine javne namjene moraju se redovito održavati na način da svojim izgledom uljepšavaju naselje i služe svrsi za koju su namijenjene.

(2) Pod održavanjem zelenih površina javne namjene smatra se osobito:

· obnova biljnog materijala
· podrezivanje stabala i grmlja
· okopavanje i plijevljenje grmlja i živica
· košnja trave
· uklanjanje otpalog granja, lišća i drugih otpadaka
· održavanje posuda s ukrasnim biljem u urednom i ispravnom stanju
· preventivno djelovanje na sprječavanju biljnih bolesti, uništavanje tih biljnih štetnika te kontinuirano provođenje zaštite zelenila
· održavanje naprava (opreme) na zelenoj površini javne namjene u uredenom stanju (ličenje i popravci klupa, košarica za otpad i slično)
· postavljanje zaštitne ograde od prikladnog materijala odnosno živice na mjestima ugroženim od uništavanja
· postavljanje ploča s upozorenjima za zaštitu zelene površine javne namjene
· obnavljanje, a po potrebi, i rekonstrukcija zapuštene zelene površine javne namjene
· skidanje snijega s grana
· uređenje i privođenje namjeni neuređenih zelenih površina javne namjene.


8. Držanje životinja

Članak 28.

Na području općine Sveta Nedelja zabranjeno je držanje divljih životinja i zvijeri.

Članak 29.

(1) Na području općine Sveta Nedelja mogu se u ograđenom i uređenom prostoru držati domaće životinje – kopitari (konji, magarci, mazge, mule), papkari (goveda, ovce, koze, svinje) i perad (kokoši, pure, guske, patke i druga domaća perad) ako njihovo držanje ispunjava sanitarno – higijenske uvjete.

(2) Komunalni redar može po prijavi ili po službenoj dužnosti zabraniti držanje domaćih životinja ako je držanje tih životinja suprotno odredbi stavka 1. ovoga članka ili ako se time nanosi nepotrebna smetnja okolnim stanarima ili narušava izgled naselja.

Članak 30.

Uvjeti i način držanja kućnih ljubimaca, način kontrole njihovog razmnožavanja te način postupanja s napuštenim i izgubljenim životinjama propisuje Općinsko vijeće posebnom odlukom.


III NAČIN   UREĐENJA  I  KORIŠTENJA  POVRŠINA  JAVNE  NAMJENE  I   ZEMLJIŠTA
    U  VLASNIŠTVU  OPĆINE  SVETA  NEDELJA  ZA  GOSPODARSKE I DRUGE SVRHE

Članak 31.

(1) Predmeti iz članka 4. stavka 6. ove Odluke te predmeti, oprema i uređaji iz članka 20. stavka 1. ove Odluke smiju se postavljati na površinu javne namjene i drugu nekretninu u vlasništvu Općine Sveta Nedelja isključivo na temelju općeg akta kojim se uređuje postupak davanja na privremeno korištenje površina javne namjene i drugih nekretnina u vlasništvu Općine Sveta Nedelja.

(2) Vlasnici odnosno korisnici predmeta iz stavka 1. ovoga članka dužni su iste održavati urednima i čistima te u stanju funkcionalne sposobnosti.

Članak 32.

(1) Na površini javne namjene dozvoljeno je postavljati posude s ukrasnim biljem po odobrenju Jedinstvenog upravnog odjela.

(2) Vlasnik je obvezan posudu s ukrasnim biljem održavati, nadopunjavati, obnavljati i čistiti, u protivnom ju je obvezan ukloniti.
Članak 33.

(1) Unutar zelene površine javne namjene dozvoljeno je postavljanje električnih, telefonskih, vodovodnih, kanalizacijskih i plinskih vodova, na temelju odobrenja Jedinstvenog upravnog odjela, uz obvezu izvođača radova da uspostavi prvobitno stanje zelene površine javne namjene.

(2) Ako izvođač radova ne uspostavi prvobitno stanje u određenom roku, to će učiniti Jedinstveni upravni odjel na teret izvoditelja radova.

(3) Na zelenoj površini javne namjene ne smiju se postavljati okna podzemnih instalacija, izuzev instalacija koje služe zelenoj površini, a temelji stupa zračnih vodova ne smiju biti vidljivi.

Članak 34.

(1) Nije dozvoljeno iskrcavati, smještati i ukrcavati građevinski materijal, podizati skele i obavljati slične radove u građevinske svrhe na površini javne namjene bez odobrenja Jedinstvenog upravnog odjela.

(2) Odobrenje iz stavka 1. ovoga članka obavezno sadrži uvjete pod kojima se mogu obavljati radovi i koristiti dijelovi površine javne namjene.

(3) Korisnik odobrenja dužan je u roku od 24 sata obavijestiti Jedinstveni upravni odjel o završetku radova.

(4) Korisnik odobrenja obvezan je površinu javne namjene vratiti u prvobitno stanje.

(5) Ako korisnik to ne učini, dovođenje površine javne namjene u prvobitno stanje obavit će Jedinstveni upravni odjel na teret korisnika.

Članak 35.

(1) Za iskrcaj ogrijeva te za piljenje i cijepanje drva prvenstveno se koristi vlastito zemljište.

(2) Privremeno se, za iskrcaj drva, može koristiti površina javne namjene na način da se ista ne oštećuje i da se ne ometa promet.

(3) Iskrcana drva moraju se složiti okomito na rub kolnika, tako da se ne ruše.

(4) Drva se moraju ukloniti najkasnije u roku od tri dana, a površina javne namjene mora se očistiti od piljevine i drugih otpadaka.

Članak 36.

(1) Ukrcaj i iskrcaj robe prvenstveno se obavlja na površinama koje nisu površine javne namjene.

(2) U opravdanim slučajevima, ukrcaj i iskrcaj robe može se privremeno obaviti i na površini javne namjene, brzo i bez zastoja, kako se ne bi smetalo prometu duže nego što je neophodno, a pod uvjetom da se ista ne oštećuje.

(3) U slučaju iz stavka 2. ovoga članka, roba se mora složiti tako da ne ometa promet i mora se odmah ukloniti.


Članak 37.

(1) Lokacije za prodaju na otvorenim prostorima (prigodne prodaje, sajmovi, izložbe) kojima upravlja Općina Sveta Nedelja određuje nadležno tijelo Općine Sveta Nedelja sukladno propisima.

(2) Fizičke i pravne osobe mogu obavljati prodaju proizvoda na otvorenim prostorima u skladu s propisima kojima se uređuje obavljanje djelatnosti trgovine i ugostiteljstva te zakonom kojim se uređuje komunalno gospodarstvo.

(3) Na otvorenim prostorima kojima upravlja Općina Sveta Nedelja nije dozvoljena prodaja čije je obavljanje zabranjeno na temelju rješenja nadležnog inspektora.

Članak 38.

Odredbe ove Odluke u dijelu kojim se propisuje komunalni red i mjere za njegovo provođenje na površinama javne namjene na odgovarajući se način primjenjuju i na zemljišta u vlasništvu Općine Sveta Nedelja za gospodarske i druge svrhe.


IV  UVJETI KORIŠTENJA JAVNIH PARKIRALIŠTA, NERAZVRSTANIH CESTA I DRUGIH 
     POVRŠINA JAVNE NAMJENE ZA PARKIRANJE VOZILA 

Članak 39.

(1) Javnim parkiralištem, u smislu ove Odluke,  smatra se dio javno prometne površine namijenjen isključivo za parkiranje vozila. 

(2) Uvjeti korištenja javnih parkirališta uređuju se sukladno zakonu kojim se uređuje komunalno gospodarstvo.

Članak 40.

Uvjeti korištenja nerazvrstanih cesta na području Općine Sveta Nedelja uređuju se sukladno zakonu kojim se uređuju javne i nerazvrstane ceste te općem aktu Općine Sveta Nedelja kojim se uređuju nerazvrstane ceste.

Članak 41.

Odredbe ove Odluke u dijelu kojim se propisuje komunalni red i mjere za njegovo provođenje na odgovarajući se način primjenjuju na javna parkirališta, nerazvrstane ceste i druge površine javne namjene za parkiranje vozila.


V ODRŽAVANJE ČISTOĆE I ČUVANJE POVRŠINA JAVNE NAMJENE 

Članak 42.

Pod održavanjem čistoće i čuvanjem površina javne namjene, u smislu ove Odluke, smatra se:

· čišćenje površina javne namjene
· određivananje mjera za čuvanje površina javne namjene
· uklanjanje snijega i leda s površina javne namjene.


1. Čišćenje površina javne namjene

Članak 43.

(1) Površine javne namjene moraju se održavati čistima i urednima, a svojim izgledom i opremom moraju služiti svrsi kojoj su namijenjene.

(2) Čišćenje površina javne namjene osigurava Općina Sveta Nedelja.

(3) Održavanje čistoće javnih površina provodi se u skladu s godišnjim Programom održavanja komunalne infrastrukture kojeg donosi Općinsko vijeće.

Članak 44.

(1) Fizička ili pravna osoba koja obavlja djelatnost u objektu uz površinu javne namjene dužna je svakodnevno čistiti dio površine javne namjene koji se onečišćuje obavljanjem njezine djelatnosti.

(2) Organizator javne manifestacije i ovlašteni korisnik površine javne namjene obvezni su osigurati stalno čišćenje površine javne namjene, kao i čišćenje prostora koji služe kao pristup toj površini javne namjene. 

(3) Organizator javne manifestacije obavezan je, prije održavanja javne manifestacije, ugovoriti s davateljem usluge način zbrinjavanja komunalnog otpada.

(4) Površine javne namjene moraju biti očišćene i dovedene u prvobitno stanje najkasnije u roku od šest sati po završetku javne manifestacije odnosno odmah po završetku dnevnog radnog vremena poslovnih objekata na tim površinama.


2. Mjere za čuvanje površina javne namjene

Članak 45.

(1) Na površinama javne namjene nije dozvoljeno odlaganje bilo kakvog otpada, osim u za to postavljene košarice za otpad ili spremnike za otpad.

(2) Na površinama javne namjene radi skupljanja otpada koji stvaraju prolaznici postavljaju se  košarice za otpad.

(3) Fizičke osobe dužne su koristiti košarice za otpad postavljene na površinama javne namjene i ne smiju površine javne namjene onečišćavati bacanjem otpada.

(4) Zabranjeno je postavljanje košarica za otpad na stup na kojem se nalazi stup javne rasvjete, stup za isticanje zastave, prometni znak, drveće te na drugim mjestima na kojima nagrđuju izgled okoliša ili ometaju promet.

(5) Postavljene košarice za otpad ne smiju se oštećivati i uništavati.

Članak 46.

Površine javne namjene te objekti, uređaji i urbana oprema postavljena na istima moraju se koristiti u skladu s njihovom namjenom te se ne smiju onečišćavati, oštećivati i uništavati.



Članak 47.

(1) Na svim površinama javne namjene zabranjeno je konzumiranje alkoholnih pića.

(2) Iznimno od odredbe stavka 1. ovoga članka, kada se površine javne namjene koriste temeljem odobrenja Jedinstvenog upravnog odjela sukladno općem aktu kojim se uređuje davanje na  privremeno korištenje javnih površina i drugih nekretnina u vlasništvu Općine Sveta Nedelja, konzumiranje alkoholnih pića na tim površinama javne namjene je dopušteno. 

Članak 48. 

Na površini javne namjene zabranjeno je:

· odlagati građevinski materijal te građevinski i drugi krupni otpad bez odobrenja  Jedinstvenog upravnog odjela  
· zauzimati površinu javne namjene u svrhu izvođenja građevinskih radova bez odobrenja Jedinstvenog upravnog odjela 
· prekopavati površinu javne namjene  bez odobrenja Jedinstvenog upravnog odjela  
· bacati i ostavljati otpad izvan košarica za otpad  i drugih spremnika za otpad
· izlagati i prodavati trgovačku robu, slike, knjige, cvijeće, rabljene stvari, poljoprivrene i druge proizvode bez odobrenja Jedinstvenog upravnog odjela 
· postavljati predmete, naprave, strojeve, glazbene uređaje, uređaje za reprodukciju zvuka te razglasne uređaje bez odobrenja Jedinstvenog upravnog odjela 
· koristiti se dječjim igralištima i spravama za igru djece protivno njihovoj namjeni
· ostavljati tehnički neispravna motorna i druga vozila, motorna i druga vozila bez registarskih oznaka, priključna vozila, plovne objekte te razne uređaje i njihove dijelove, kao i druge predmete
· popravljati motorna vozila i obavljati druge obrtničke radove
· prati motorna vozila i druge predmete na javnim vodovodnim uređajima i objektima
· izlijevati otpadne tekućine bilo koje vrste
· pljuvati i obavljati nuždu
· paliti otpad
· bacati reklamne letke bez odobrenja Jedinstvenog upravnog odjela   
· obavljati bilo kakve radnje kojima se onečišćuje ili oštećuje površina javne namjene.

Članak 49.

Radi zaštite zelene površine javne namjene, zabranjeno je: 

· rezati i skidati grane i vrhove s ukrasnog drveća i grmlja
· guliti koru stabala, zasijecati, zarezivati, savijati, trgati, zabadati noževe, zabijati čavle, stavljati plakate, bušiti, gaziti te na drugi način oštećivati drveće, grmlje i živicu
· penjati se po drveću
· skidati neovlašteno plodove s drveća i grmlja, trgati i brati cvijeće, vaditi cvjetne i travnate busenove te kidati grane s drveća i grmlja
· sakupljati neovlašteno i odnositi suho granje, kore ili listnice
· gaziti, hodati, ležati i igrati se po uređenom travnjaku
· kopati i odnositi zemlju, humus i bilje
· bacati otpad, piljevinu, pepeo, drozgu, odrezano šiblje i grane
· dovoditi i puštati životinje
· puštati otpadne vode, kiseline, motorna ulja i slično ili na bilo koji drugi način zagađivati zelenu površinu javne namjene
· voziti se biciklom, motorom, automobilom, gurati bicikl ili slično vozilo, kolica za teret te parkirati na zelenoj površini javne namjene
· ložiti vatru i potpaljivati stabla
· prati vozila
· hvatati i uznemiravati ptice i ostale životinje.

Članak 50. 

(1) Ako investitor i/ili izvođač građevinskih radova prilikom izgradnje novih i/ili rekonstrukcije postojećih objekata te postavljanja naprava, uređaja i instalacija ošteti ili uništi postojeću  zelenu površinu javne namjene, obvezan je istu vratiti u prvobitno stanje odnosno nadoknaditi puni iznos troškova za vraćanje oštećene i uništene zelene površine javne namjene u prvobitno stanje.

(2) Otklanjanje  svih  oštećenja  i ponovno  uređenje zelene površine javne namjene obavlja se po nalogu komunalnog redara.

Članak 51.

Osoba koja namjerno ili iz nepažnje počini štetu na površini javne namjene ili na objektima, opremi i uređajima koji su postavljeni na površinama javne namjene obvezna je počinjenu štetu nadoknaditi.

Članak 52.

(1) U svrhu zaštite zdravlja građana obavlja se obvezatna preventivna dezinsekcija i deratizacija površina javne namjene.

(2) Dezinsekcija površina javne namjene podrazumijeva prskanje odgovarajućim sredstvima u cilju uništavanja muha, komaraca i drugih insekata te se mora provoditi sredstvima koja su ekološki prihvatljiva i u primjerenim koncentracijama koja nisu štetna za zdravlje i ne zagađuju okoliš.

(3) Deratizacija površina javne namjene podrazumijeva postavljanje odgovarajućih mamaca za uništavanje štakora i drugih glodavaca te se mora provoditi na način da ne ugrožava zdravlje ljudi i životinja.

(4) Fizička ili pravna osoba koja obavlja poslove dezinsekcije i deratizacije dužna je prije početka provođenja mjera dezinsekcije i deratizacije obavijestiti javnost  o početku i završetku provedbe navedenih mjera.

  
3. Uklanjanje snijega i leda s površina javne namjene

Članak 53.

Uklanjanje snijega i leda s površina javne namjene obavlja fizička ili pravna osoba u čijoj su nadležnosti poslovi održavanja te površine javne namjene, izuzev s površina javne namjene za koje je ovom Odlukom drugačije određeno.

Članak 54.

(1) Snijeg s površine javne namjene počinje se uklanjati kada napadne 5 cm, a ako pada duže vrijeme mora se uklanjati i više puta.

(2) Led s površine javne namjene uklanja se čim nastane.


Članak 55.

(1) Dio nogostupa koji se nalazi ispred stambenog ili poslovnog objekta dužan je čistiti od snijega i leda vlasnik ili korisnik tog objekta, na način da se uklanjanjem ili posipanjem solju ili pijeskom osigura siguran i nesmetan prolaz pješaka.

(2) O uklanjanju snijega i leda s nogostupa uz privremeni objekt dužan je brinuti vlasnik ili korisnik prvremenog objekta.

(3) Fizička ili pravna osoba koja obavlja uklanjanje snijega i leda s površine javne namjene dužna je osigurati da se materijal kojim je posipana površina javne namjene ukloni u roku od osam dana od otapanja snijega i leda.


VI PRIKUPLJANJE, ODVOZ I POSTUPANJE S PRIKUPLJENIM KOMUNALNIM OTPADoM

Članak 56.

Prikupljanje miješanog komunalnog otpada i biorazgradivog komunalnog otpada te odvojeno prikupljanje otpadnog papira, metala, stakla, plastike, tekstila, problematičnog otpada te krupnog (glomaznog) otpada na području općine Sveta Nedelja, odvoz i postupanje s prikupljenim komunalnim otpadom uređeno je posebnom odlukom Općinskog vijeća.

Članak 57.

Javnu uslugu prikupljanja komunalnog otpada i usluge povezane s javnom uslugom odnosno odvojeno prikupljanje otpadnog papira, metala stakla, plastike, tekstila, problematičnog otpada te krupnog (glomaznog) otpada na području općine Sveta Nedelja pruža Trgovačko društvo 1. MAJ d.o.o. Labin.

Članak 58.

Trgovačko društvo 1. MAJ d.o.o. Labin (u daljnjem tekdstu: davatelj usluge) javnu uslugu prikupljanja komunalnog otpada i usluge povezane s tom javnom uslugom pruža sukladno zakonu kojim se uređuje održivo gospodarenje otpadom, podzakonskom aktu kojim se uređuje gospodarenje komunalnim otpadom te općem aktu iz članka 56. ove Odluke.

Članak 59.

Korisnik javne usuge prikupljanja komunalnog otpada (u daljnjem tekstu: korisnik usluge) je fizička ili pravna osoba koja je vlasnik nekretnine odnosno posebnog dijela nekretnine ili korisnik nekretnine odnosno korisnik posebnog dijela nekretnine kada je vlasnik nekretnine odnosno podsebnog dijela nekretnine obvezu plaćanja ugovorom prenio na korisnika i o tome pisano obavijestio davatelja usluge.

Članak 60.

(1) Spremnici za komunalni otpad moraju se postaviti i označiti u svemu sukladno općem aktu Općine Sveta Nedelja iz članka 56. ove Odluke.

(2) Spremnici za komunalni otpad na površini javne namjene moraju se smjestiti tako da ne ugrožavaju sigurnost prometa, da su na strminama osigurani od pomicanja i da su dostupni specijalnom ili drugom vozilu za odvoz otpada.


Članak 61.

Zabranjeno je oštećivati spremnike za komunalni otpad, po njima crtati, pisati i/ili šarati te ih premještati s obilježenog mjesta.

Članak 62.

Zabranjeno je prebiranje i odnošenje komunalnog otpada iz spremnika za komunalni otpad.

Članak 63.

Nije dozvoljeno parkiranje vozila na način da se onemogućuje pristup specijalnom vozilu za odvoz otpada ili onemogućuje odvoz otpada na drugi način.


VII UKLANJANJE PROTUPRAVNO POSTAVLJENIH PREDMETA 

Članak 64.

(1) Predmeti iz članka 4. stavka 6. ove Odluke te predmeti, oprema i uređaji iz članka 20. stavka 1. ove Odluke koji su na površini javne namjene, na zgradama ili drugim građevinama postavljeni suprotno odredbama ove Odluke ili drugog općeg akta Općine Sveta Nedelja smatraju se protupravno postavljenim predmetima, opremom i uređajima i moraju se odmah ukloniti. 

(2) Uklanjanje potupravno postavljenih predmeta, opreme i uređaja, osim predmeta, opreme   i uređaja za čije je uklanjanje propisana nadležnost drugog tijela, rješenjem naređuje komunalni redar. 

(3) Ako vlasnik odnosno korisnik protupravno postavljenog predmeta, opreme ili uređaja sam ne ukloni predmet, opremu ili uređaj, uklanjanje će se izvršiti putem treće osobe, a na trošak vlasnika odnosno korisnika.

(4) Ako je vlasnik predmeta, opreme ili uređaja nepoznat, uklanjanje će se izvršiti putem treće osobe, a na trošak Općine Sveta Nedelja.

(5) Predmeti uklonjeni sukladno odredbi stavka 3. ovoga članka smjestit će se na čuvanje u odgovarajući postor na trošak vlasnika odnosno korisnika.

(6) O smještaju uklonjenih protupravno postavljenih predmeta, opreme i uređaja te o trošku njihova uklanjanja, premještanja i čuvanja komunalni redar obavijestit će vlasnika odnosno korisnika ako je to moguće, ostavljajući mu primjereni rok za njihovo preuzimanje nakon što nadoknadi troškove uklanjanja, premještanja i čuvanja stvari. 

(7) Ako vlasnik odnosno korisnik ne preuzme stvari i ne nadoknadi trošak njihova uklanjanja,  premještanja i čuvanja u roku od 30 dana od dana uklanjanja, prestaje obveza čuvanja tih stvari.


VIII MJERE ZA PROVOĐENJE KOMUNALNOG REDA

Članak 65.

(1) Nadzor   nad   provedbom   ove  Odluke   obavlja  Jedinstveni   upravni  odjel, a provodi ga komunalni redar.

(2) Komunalni redar ima ovlasti obavljanja nadzora propisane zakonom kojim se uređuje komunalno gospodarstvo, posebnim zakonom i ovoj Odluci.

(3) Komunalni redar u obavljanju službene dužnosti nosi službenu odoru i ima službenu iskaznicu.

(4) Izgled službene odore te izgled i sadržaj službene iskaznice komunalnog redara propisuje Općinsko vijeće posebnom odlukom.

Članak 66.

(1) U provedbi nadzora nad provedbom ove Odluke komunalni redar ovlašten je:

· zatražiti i pregledati isprave (osobna iskaznica, putovnica, izvod iz sudskog registra i slično) na temelju kojih može utvrditi identitet stranke odnosno zakonskog zastupnika stranke, kao i drugih osoba nazočnih prilikom nadzora
· uzimati izjave od odgovornih osoba radi pribavljanja dokaza o činjenicama koje se ne mogu izravno utvrditi, kao i od drugih osoba nazočnih prilikom nadzora
· zatražiti pisanim putem od stranke točne i potpune podatke i dokumentaciju potrebnu u nadzoru
· prikupljati dokaze i utvrđivati činjenjično stanje na vizualni i drugi odgovarajući način (fotografiranjem, snimanjem kamerom, videozapisom i slično)
· obavljati i druge radnje u svrhu provedbe nadzora.

(2) U provedbi nadzora nad provedbom ove Odluke komunalni redar ima pravo i obvezu:

· rješenjem ili na drugi propisani način narediti fizičkim i pravnim osobama mjere za održavanje komunalnog reda propisane ovom Odlukom  odnosno druge mjere propisane zakonom
· naplatiti novčanu kaznu na mjestu počinjenja prekršaja od počinitelja
· izdati obavezni prekršajni nalog.

Članak 67.

(1) Javnopravna tijela te fizičke i pravne osoba obvezne su komunalnom redaru, bez naknade za rad i troškova, u roku koji im odredi, omogućiti provedbu nadzora i osigurati uvjete za neometan rad, a poglavito pristup do prostorija objekta, naprava i uređaja, dati osobne podatke te pružiti druge potrebne obavijesti o predmetu uredovanja.

(2) Jedinstveni upravni odjel ovlašten je zatražiti pomoć policije ako se prilikom izvršenja rješenja pruži otpor ili se otpor osnovano očekuje.


IX KAZNENE ODREDBE

Članak 68.

(1) Novčanom kaznom u iznosu od 7.000,00 kuna kaznit će se za prekršaj pravna osoba koja obavlja komunalnu djelatnost ako:




1. ne održava objekte i uređaje javne rasvjete u stanju funkcionalne sposobnosti (članak 23)
2. ne održava u stanju funkcionalne sposobnosti klupe, košarice za otpad, opremu dječjih igrališta, stajališta javnog prijevoza, fontane, spomenike i skulpture te druge slične predmete i objekte koji predstavljaju urbanu opremu (članak 25. stavak 1)
3. ne održava redovito zelene površine javne namjene sukladno članku 27. stavku 1. ove Odluke (članak 27. stavak 2)
4. ne čisti površine javne namjene u skladu s godišnjim Programom održavanja komunalne infrastrukture (članak 43. stavak 3)
5. postavi košarice za otpad na zabranjeno mjesto (članak 45. stavak 4)
6. ne ukloni snijeg i led s površine javne namjene ili ga nepravovremeno ukloni (članak 54. stavak 1. i 2)
7. ne ukloni u roku od osam dana materijal kojim je posipana zaleđena površina javne namjene (članak 55. stavak 3).
 
(2) Novčanom kaznom u iznosu od 2.000,00 kuna kaznit će se i odgovorna osoba u pravnoj osobi koja učini prekršaj iz stavka 1. ovoga članka.

(3) Novčanom kaznom u iznosu od 5.000,00 kuna kaznit će se fizička osoba obrtnik i osoba koja obavlja drugu samostalnu djelatnost koja učini prekršaj iz stavka 1. ovoga članka.

Članak 69.

(1) Novčanom kaznom u iznosu od 5.000,00 kuna kaznit će se za prekršaj pravna osoba ako:


1. skida i oštećuje ploče s imenom naselja, ulice i trga, kao i pločice s brojem zgrade (članak 8)
2. ispisuje poruke, obavijesti, šara, crta ili na drugi način prlja ili nagrđuje vanjske dijelove zgrada (članak 9. stavak 4) 
3. drži ambalažu ili skladišti robu u izlozima (članak 14. stavak 2)
4. ne zasjeni odgovarajućim neprozirnim materijalom zastakljene otvore i izloge u poslovnim prostorima koji su zatvoreni ili se adaptiraju (članak 14. stavak 4)
5. postavi reklamne i oglasne predmete te drugi promidžbeni materijal na površinama i predmetima koji nisu predviđeni za tu namjenu (članak 15. stavak 1)
6. ističe plakate i drugi promidžbeni materijal za vrijeme trajanja javnih manifestacija i u vrijeme predizbornih aktivnosti na mjestima za koja ne posjeduje odobrenje Jedinstvenog upravnog odjela (članak 15. stavak 2)
7. lijepi i postavlja reklamne i oglasne predmete te drugi promidžbeni materijal na zabranjenim mjestima (članak 17)
8. postavlja reklamne i oglasne predmete te drugi promidžbeni materijal čiji je sadržaj suprotan zakonu i/ili javnom moralu (članak 18)
9. ošteti i uništi rasvjetna tijela i uređaje javne rasvjete (članak 24)
10. ošteti i uništi urbanu opremu iz članka 25. stavka 1. ove Odluke te po njoj šara ili je na drugi način uprlja ili nagrđuje (članak 25. stavak 2)
11. drži divlje životinje i zvijeri suprotno članku 28. ove Odluke
12. drži domaće životinje ne ispunjavajući sanitarno – higijenske uvjete ili držanjem životinja nanosi smetnje okolnim stanarima i narušava izgled naselja (članak 29. stavak  1. i 2)
13. ne postavi predmete iz članka 4. stavka 6. ove Odluke te predmete, opremu i uređaje iz članka 20. stavka 1. ove Odluke sukladno članku 31. ove Odluke
14. postavi električne, telefonske, vodovodne, kanalizacijske i plinske vodove unutar zelene površine javne namjene bez odobrenja Jedinstvenog upravnog odjela i ako ne uspostavi prvobitno stanje zelene površine javne namjene u određenom roku (članak 33. stavak 1. i 2)
15. iskrcava, smješta i ukrcava građevinski materijal, podiže skele i obavlja slične radove u građevinske svrhe na površini javne namjene bez odobrenja Jedinstvenog upravnog odjela (članak 34. stavak 1) 
16. ne dovede u prvobitno stanje površinu javne namjene (članak 34. stavak 4)
17. ne čisti svakodnevno dio površine javne namjene koji se onečišćuje obavljanjem djelatnosti u objektu uz površinu javne namjene (članak 44. stavak 1) 
18. ne osigura stalno čišćenje površine javne namjene i prostora koji služe kao pristup površinama javne namjene (članak 44. stavak 2)
19. ne očisti i ne dovede u prvobitno stanje površine javne namjene po završetku javne manifestacije u roku iz članka 44. stavka 4. ove Odluke odnosno odmah po završetku dnevnog radnog vremena poslovnih objekata na tim površinama
20. odlaže otpad odnosno postupa suprotno odredbi članka 45. stavku 1. i stavku 3. ove Odluke
21. oštećuje i uništava postavljene košarice za otpad (članak 45. stavak 5)
22. onečišćuje, oštećuje ili uništava površine javne namjene te objekte, uređaje i urbanu opremu postavljenu na istima (članak 46) 
23. ne poštuje odnosno postupi suprotno odredbama članka 48. ove Odluke
24. ne poštuje odnosno postupi suprotno odredmama članka 49. ove Odluke
25. prebire i odnosi komunalni otpad iz spremnika za komunalni otpad (članak 62).

(2) Novčanom kaznom u iznosu od 2.000,00 kuna kaznit će se i odgovorna osoba u pravnoj osobi koja učini prekršaj iz stavka 1. ovoga članka.

(3) Novčanom kaznom u iznosu od 5.000,00 kuna kaznit će se fizička osoba obrtnik i osoba koja obavlja drugu samostalnu djelatnost koja učini prekršaj iz stavka 1. ovoga članka.

(4) Novčanom kaznom u iznosu od 2.000,00 kuna kaznit će se fizička osoba koja učini prekršaj iz stavka 1. ovoga članka.

Članak 70.

(1) Novčanom kaznom u iznosu od 5.000,00 kuna kaznit će se za prekršaj pravna osoba ako:

1. vanjske uređaje i opremu izvan gabarita zgrade ne postavi tako da ne ometaju pješački promet i  ne smanjuju preglednost u cestovnom prometu (članak 9. stavak 2)
2. ne poštuje odnosno postupi suprotno članku 10. ove Odluke
3. izlog u poslovnom prostoru ne održava urednim i čistim te ga ne osvijetli i primjereno dekorira (članak 14. stavak 1)
4. ne održava urednima i čistima te u stanju funkcionalne sposobnosti predmete iz članka 4. stavka 6. ove Odluke te predmete, opremu i uređaje iz članka 20. stavka 1. ove Odluke (članak 31. stavak 2)
5. koristi površinu javne namjene za ukrcaj i iskrcaj robe suprotno odredbama članka 36. ove Odluke. 

(2) Novčanom kaznom u iznosu od 2.000,00 kuna kaznit će se i odgovorna osoba u pravnoj osobi koja učini prekršaj iz stavka 1. ovoga članka.

(3) Novčanom kaznom u iznosu od 3.000,00 kuna kaznit će se fizička osoba obrtnik i osoba koja obavlja drugu samostalnu djelatnost koja učini prekršaj iz stavka 1. ovoga članka.

(4) Novčanom kaznom u iznosu od 1.000,00 kuna kaznit će se fizička osoba koja učini prekršaj iz stavka 1. ovoga članka.



Članak 71.

(1) Novčanom kaznom u iznosu od 2.000,00 kuna kaznit će se za prekršaj pravna osoba ako:

1. ne obilježi zgradu kućnim brojem (članak 7. stavak 1)
2. ne održava urednima i čistima vanjske dijelove zgrade i ne popravlja nastala oštećenja (članak 9. stavak 1)
3. ne osigura od pada posudu s cvijećem postavljenu izvan gabarita zgrade i ne spriječi izlijevanje vode na prolaznike prilikom zalijevanja cvijeća (članak 9. stavak 3)
4. ne ukloni zastave, prigodne natpise ili ukrase postavljene na zgradi i na druga namjenska mjesta u roku od 24 sata nakon prestanka prigode radi koje su postavljeni (članak 11)
5. ne održava i uređuje okućnicu odnosno dvorište stambene zgrade odnosno okoliš poslovnog prostora i građevinsko zemljište te ogradu prema površini javne namjene tako da ona ne ometa korištenje te površine (članak 12. stavak 1. i 2)
6. ne podrezuje zelenilo zasađeno na okućnici odnosno u dvorištu zgrade koje svojim granama prelazi na javno prometnu površinu tako da ometa prolaz pješaka i vozila, preglednost prometa i prometne signalizacije i javne rasvjete (članak 12. stavak 3)
7. ne ogradi vrt, voćnjak i drugu sličnu površinu ispred zgrade (članak 13. stavak 1)
8. postavi na površinu javne namjene posudu s ukrasnim biljem bez odobrenja Jedinstvenog upravnog odjela (članak 32. stavak 1)
9. ne održava, ne nadopunjuje, ne obnavlja i ne čisti posudu s ukrasnim biljem postavljenu uz odobrenje Jedinstvenog upravnog odjela na površini javne namjene (članak 32. stavak 2)
10. ne obavijesti Jedinstveni upravni odjel o završetku radova u roku od 24 sata (članak 34. stavak 3)
11. koristi površinu javne namjene za iskrcaj ogrjeva te za piljenje i cijepanje drva suprotno odredbama članka 35. ove Odluke
12. ne čisti snijeg i led sukladno odredbama članka 55. stavka 1. i 2. ove Odluke
13. oštećuje spremnike za komunalni otpad, po njima crta, piše i/ili šara te ih premješta s obilježenog mjesta (članak 61)
14. parkira vozilo na način da onemogućuje pristup specijalnom vozilu za odvoz otpada ili onemogući odvoz otpada na drugi način (članak 63)
15. ne omogući komunalnom redaru nesmetano obavljanje nadzora (članak 67. stavak 1).

(2) Novčanom kaznom u iznosu od 500,00 kuna kaznit će se i odgovorna osoba u pravnoj osobi koja učini prekršaj iz stavka 1. ovoga članka.

(3) Novčanom kaznom u iznosu od 1.000,00 kuna kaznit će se fizička osoba obrtnik i osoba koja obavlja drugu samostalnu djelatnost koja učini prekršaj iz stavka 1. ovoga članka.

(4) Novčanom kaznom u iznosu od 500,00 kuna kaznit će se fizička osoba koja učini prekršaj iz stavka 1. ovoga članka.

Članak 72.

Novčanom kaznom u iznosu od 500,00 kuna kaznit će se za prekršaj fizička osoba ako na površinama javne namjene konzumira alkoholna pića (članak 47. stavak 1).







X PRIJELAZNE I ZAVRŠNE ODREDBE


Članak 73.

(1) Opći akt Općine Sveta Nedelja iz članka 31. stavka 1. ove Odluke uskladit će se s odredbama ove Odluke u roku od 90 dana od dana njezina stupanja na snagu.

(2) Opći akt Općine Sveta Nedelja iz članka 65. stavka 4. ove Odluke donijet će se u roku od 90 dana od dana njezina stupanja na snagu.

Članak 74. 

Danom stupanja na snagu ove Odluke prestaje važiti Odluka o komunalnom redu („Službene novine Grada Labina i općina Kršan, Nedešćina, Pićan i Raša“, broj 7/95).

Članak 75.  

Ova Odluka stupa na snagu osmoga dana od dana objave u „Službenim novinama Općine Sveta Nedelja“.
                                                                                                    
   
                                                                                                             Predsjednik
                                                                                                         Općinskog vijeća

                                                                                                             Valter Golja

